钦定古今图书集成/理学汇编/文学典/第038卷 > 徐伯阳
## 钦定古今图书集成/理学汇编/文学典/第038卷 > 徐伯阳

按《陈书文学传》，“伯阳字隐忍，东海人也。祖度之，齐南
徐州议曹从事史。父僧权，梁东宫通事舍人，领秘书，
以善书知名。伯阳敏而好学，善色养，进止有节。年十
五，以文笔称。学《春秋左氏》，家有史书，所读者近三千
馀卷。试策高第，尚书板补梁河东王国右常侍、东宫
学士、临川嗣王府墨曹参军。大同中，出为候官令，甚”
得民和。侯景之乱，伯阳浮海南至广州，依于萧勃。勃
平还朝，仍将家属之吴郡。天嘉二年，诏侍晋安王读，
寻除司空侯安都府记室参军事。安都素闻其名，见
之，降席为礼。甘露降乐游苑，诏赐安都令，伯阳为《谢
表》，世祖览而奇之。太建初中，记室李爽、记室张正见、
左民郎贺彻、学士阮卓、黄门郎萧诠、三公郎王由礼、
处士马枢，记室祖孙登、比部贺循、长史刘删等，为文
会之友。后有蔡凝、刘助、陈暄、孔范亦预焉，皆一时之
士也。游宴赋诗，勒成卷轴，伯阳为其《集序》，盛传于世。
及新安王为南徐州刺史，除镇北新安王府中记室
参军，兼南徐州别驾，带东海郡丞。鄱阳王为江州刺
史，伯阳尝奉使造焉。王率府僚与伯阳登匡岭置宴，
酒酣，命笔，赋剧韵二十，伯阳与祖孙登前成，王赐以
奴婢杂物。及新安王还京，除临海嗣王府限外谘议
参军。十一年春，皇太子幸太学，诏新安王于辟雍发
《论语》题，仍命伯阳为《辟雍颂》，甚见嘉赏。除镇右新安
王府谘议参军。十三年，闻姊丧，发疾而卒，年六十六。